बॉलीवुड एक्टर हर साल आते थे अपने गांव; दोस्तों संग ऊंट-गाड़ी पर बैठकर गलियों में घूमने के शौकीन
Bollywood Actor Satish Kaushik Ancestral Village; What is the name of village Satish Kaushik?  सतीश कौशिक का जन्म इसी गांव के ब्राह्मण परिवार में हुआ। दिल्ली से डेढ़ सौ किलोमीटर दूर पड़ते धनौंदा गांव से सतीश कौशिक को खूब लगाव रहा। उन्होंने बचपन में हर साल गर्मी की छुट्टियां इसी गांव में बिताई।
हरियाणा के महेंद्रगढ़ जिले का धनौंदा गांव। इस गांव की एक और पहचान भी है। यह बॉलीवुड एक्टर और डायरेक्टर सतीश कौशिक का पैतृक गांव है। सतीश कौशिक का गुरुवार सुबह नई दिल्ली में अचानक निधन हो जाने से पूरा गांव सदमे में है।
सतीश कौशिक का जन्म इसी गांव के ब्राह्मण परिवार में हुआ। दिल्ली से डेढ़ सौ किलोमीटर दूर पड़ते धनौंदा गांव से सतीश कौशिक को खूब लगाव रहा। उन्होंने बचपन में हर साल गर्मी की छुट्टियां इसी गांव में बिताई। मुंबई शिफ्ट होने के बाद भी वह साल-डेढ़ साल में यहां एक चक्कर जरूर लगा लेते थे। गांव आते तो बचपन के साथियों के साथ पूरे गांव में घूमा करते।
सतीश कौशिक के ताऊ गोवर्धन लाल का परिवार आज भी गांव में रहता है। यहां उनके चचेरे भाई सुभाष कौशिक के घर सुबह से लोगों के आने-जाने का सिलसिला लगा हुआ है।
पिता थे दिल्ली में मुनीम
1950 के दशक में सतीश कौशिक के पिता बनवारीलाल दिल्ली में मुनीम का काम करते थे। कुछ समय बाद उन्होंने ताला बनाने वाली मशहूर हरिसन कंपनी की एजेंसी ले ली और परिवार के साथ ही दिल्ली शिफ्ट हो गए। 13 अप्रैल 1956 को सतीश कौशिक का जन्म दिल्ली में ही हुआ। उनकी सारी पढ़ाई वहीं हुई।
परिवार में सतीश कौशिक के 6 भाई-बहन हैं। उनके दो बड़े भाइयों में ब्रह्म प्रकाश कौशिक व अशोक कौशिक और तीन बहनों में सरस्वती देवी, शकुंतला देवी व सविता देवी शामिल है। उनके दोनों भाई मुंबई में ही रहते हैं।
बाजरे की रोटी-सरसों का साग फेवरेट खाना
धनौंदा गांव में रहने वाले सतीश कौशिक के चचेरे भाई सुभाष डबडबाई आंखों से बताते हैं, ‘उसका मुझ से बहुत लगाव था। शायद इसलिए क्योंकि वह उम्र में बड़ा था इसलिए हमेशा छोटे भाई की तरह मेरा ख्याल रखता। हफ्तेभर में फोन करके हाल-चाल जरूर पूछ लेता। जब भी गांव आता तो बाजरे की रोटी और सरसों का साग उसका फेवरेट खाना होता। ऊंट गाड़ी पर बैठकर गांव के चक्कर लगाना उसे बहुत पसंद था।’
सुभाष बताते हैं कि सतीश गांव के लोगों से बहुत स्नेह करते थे और हर साल गांव में सोशल प्रोग्राम करवाया करते थे। सुभाष कौशिक के बेटे सुनील ने बताया कि ताऊजी गांव आने से पहले ही मुझे फोन कर पूछ लेते थे कि किसके घर में क्या प्रोग्राम है। वह अपने काम छोड़कर इन प्रोग्राम में जाते थे। उनके अचानक चले जाने से गांव को बड़ी क्षति हुई है।
बचपन में पेड़ पर चढ़ने में एक्सपर्ट थे सतीश
धनौंदा गांव में ही रहने वाले राजेंद्र सिंह नंबरदार और सतीश बचपन से दोस्त हैं। राजेंद्र सिंह कहते हैं, ‘वह बचपन में गर्मियों की छुटि्टयों में गांव आता तो हम दिनभर पूरे गांव में घूमा करते। बचपन में हमने गुल्ली-डंडा, कबड्डी और कुश्ती खूब खेली। गांव में बने बाबा दयाल के जोहड़ के पास जाकर हम पील खाया करते थे। गांव में लगे जाल के पेड़ों पर हमने खूब मौज-मस्ती की है। अभी तो उसका वजन काफी बढ़ गया था लेकिन बचपन में वह दुबला-पतला ही होता था और झट से पेड़ पर चढ़ जाया करता था।’
राजेंद्र सिंह ने बताया, ‘सतीश जब भी गांव आता, हमें मुंबई आने को कहता। हम हर बार यह कहते हुए टाल देते कि अगली बार आएंगे। किसी को कहां पता था कि वह इतनी जल्दी चला जाएगा। उसकी हमें मुंबई घुमाने की इच्छा अधूरी ही रह गई।’ इतना कहते-कहते राजेंद्र सिंह का गला रुंध आया।
गांव के मंदिर में मूर्ति स्थापना कराई
गांव में सतीश कौशिक के ताऊ के पड़ोसी ठाकुर अतरलाल भी उनके साथ गुजरे बचपन को याद करते हुए भावुक हो गए। अतरलाल ने बताया कि 2010 में सतीश कौशिक ने ही गांव के राधाकृष्ण मंदिर में मूर्ति की स्थापना करवाई। गांव के जोहड़ की सफाई करवाई। राज्य सरकार के सहयोग से स्टेडियम बनवाया और गांव को ग्रांट दिलवाई।
हरियाणा में पूर्व मुख्यमंत्री भूपेंद्र सिंह हुड्डा की सरकार के दौरान सतीश कौशिक ने गांव को एक करोड़ रुपए की ग्रांट दिलवाई थी जिससे गांव में काफी काम हुए।